Senere på måneden skal der uddeles over 200 medaljesæt i løbet af fem dage i Aalborg.

Den 21. juni skydes dette års DM-uge i gang, når landets bedste idrætsudøvere skal dyste og konkurrere om DM-titlerne. Det er anden sommer i træk, at sportsugen afholdes i det nordjyske, og i år bliver der skruet op for oplevelserne for både atleter og publikum. Det er især DM-ugens centrum, Honnørkajen, som får en opgradering. Det er Danmarks Idrætsforbunds forlængelse med hovedpartneren Danske Spil, der gør de nye tiltag mulige. 140 tons sand Honnørkajen får blandt andet et nyt samlingssted for atleterne - en såkaldt atletzone - hvor de kan tage en puster sammen med kollegaerne fra andre sportsgrene. Her kan de også få tanket depoterne op med væske og snacks. Derudover vil Honnørkajen danne ramme for konkurrencer i endnu flere sportsgrene end sidste år. Stangspring, kuglestød, faldskærmsudspring og bueskydning er blandt de nye konkurrencer, som rykker ind på pladsen. Beachvolleyball-finalerne vil også blive afviklet på området, og her vil der blive fragtet 140 tons sand ind, så kampene spilles på noget, der minder om en strand med sand og vand side om side. - Partnerskabet med Danske Spil giver os mulighed for at skabe DM-ugens bankende hjerte på Honnørkajen, så vi får et naturligt samlingssted, hvor tilskuere kan opleve nervepirrende finaler og tage del i folkefesten, siger Hans Natorp, der er formand i Danmarks Idrætsforbund. Der forventes at komme flere end 100.000 tilskuere i løbet af de fem dage til DM-ugen. - Der bliver OL-stemning i nordens Paris. Vi glæder os til at skabe en folkefest på Honnørkajen, som er DM-ugens hjerte, med loungeområder for atleter og publikum. - Vi ser frem til sammen med publikum at opleve landets bedste udøvere, når de lader sveden springe i kampen om at komme øverst på podiet, siger Nikolas Lyhne-Knudsen, der er administrerende direktør i Danske Spil. DM-ugen er fra den 21.-25. juni. Du kan følge hele ugen her på tv2nord.dk.